## Pravilnik o raspodjeli dozvola za međunarodni prijevoz tereta

### NN 118/2005 (7.10.2005.), Pravilnik o raspodjeli dozvola za međunarodni prijevoz tereta

# MINISTARSTVO MORA, TURIZMA, PROMETA I RAZVITKA

**2163**

Na temelju članka 74. stavka 4. Zakona o
prijevozu u cestovnom prometu (»Narodne novine«, br. 178/04
i 48/05) ministar mora, turizma, prometa i razvitka donosi

## PRAVILNIK

### O RASPODJELI DOZVOLA ZA MEĐUNARODNI PRIJEVOZ TERETA

I. OPĆE ODREDBE

Članak 1.

Ovim Pravilnikom propisuje se postupak i način
raspodjele stranih dozvola domaćim prijevoznicima za međunarodni prijevoz
tereta i dodatna mjerila za raspodjelu pojedinih vrsta stranih dozvola.

Članak 2.

Pojedini izrazi u smislu ovoga Pravilnika imaju
sljedeće značenje:

1. *»Dozvola«*
je akt na temelju koje je domaćem prijevozniku dopušten pristup i obavljanje
međunarodnog prijevoza tereta na teritoriju drugih država

2. *»Pojedinačna
dozvola«* je dozvola na temelju koje je domaćem prijevozniku dopušteno
obavljanje jedne vožnje u odlasku i jedne vožnje u povratku.

3. *»Vremenska
dozvola«* je dozvola na temelju koje je domaćem prijevozniku dopušten
pristup i obavljanje neograničenog broja vožnji u odlasku i povratku, u
određenom vremenskom razdoblju (mjesečno, tromjesečno, godišnje i sl.).

4. *»CEMT
dozvola«* je multilateralna dozvola koju izdaje Europska konferencija
ministara za promet, a na temelju koje je dopušteno obavljanje međunarodnog
prijevoza tereta između država članica CEMT-a ili u tranzitu preko teritorija
jedne ili više država članica CEMT-a vozilima koja su registrirana u jednoj od
država članica CEMT-a. Na temelju CEMT dozvole dopušteno je obavljanje
neograničenog broja vožnji u određenom vremenskom razdoblju (godini, mjesecu),
a opremljena je pripadajućim dnevnikom putovanja.

5. *»Kritična
dozvola«* je dozvola na temelju koje je dopušten pristup i obavljanje
prijevoza u državi za koju se na temelju praćenja korištenja dozvola, u
određenom vremenskom razdoblju utvrdi, da je broj razmijenjenih dozvola manji
od iskazanih potreba za prijevozom. Kritičnim dozvolama se smatraju i CEMT
dozvole.

6*.
»Nekritična dozvola«* je dozvola na temelju koje je dopušten pristup i
obavljanje prijevoza tereta, a čiji broj zadovoljava potrebe domaćih
prijevoznika.

Članak 3.

Dozvola se može izdati domaćem prijevozniku koji
ispunjava Zakonom o prijevozu u cestovnom prometu i ovim Pravilnikom propisane
uvjete za izdavanje dozvola i koji je pravovremeno izdavatelju dozvola podnio
zahtjev.

Članak 4.

(1) Raspodjelu kritičnih i CEMT-dozvola, domaćim
prijevoznicima obavlja Ministarstvo mora, turizma, prometa i razvitka (u
daljnjem tekstu: Ministarstvo).

(2) Raspodjelu ostalih dozvola domaćim
prijevoznicima obavlja Hrvatska gospodarska komora i Hrvatska obrtnička komora
(u daljnjem tekstu: komore) putem svojih županijskih ispostava.

(3) Ministarstvo svake godine u mjesecu rujnu,
na temelju praćenja stanja za tekuću godinu, utvrđuje popis kritičnih dozvola
koje objavljuje na svojoj oglasnoj ploči i web stranicama Ministarstva.

(4) Ministarstvo najkasnije do 1. prosinca
tekuće godine, dostavlja komorama podatke o dogovorenim godišnjim kontingentima
dozvola po državama i vrstama za sljedeću godinu.

Članak 5.

(1) Za svaku vrstu pojedinačnih dozvola utvrđuje
se pričuva, koja iznosi najmanje 3% od ukupnog broja dozvola, odnosno vrste
dozvola, te služi u izvanrednim okolnostima kao što su sezonski utjecaji,
promjene na tržištu usluga prijevoza i sl.

(2) Raspodjelu dozvola iz pričuve navedene u
stavku 1. ovoga članka obavlja Ministarstvo.

Članak 6.

(1) Prijevoznik je dužan dodijeljenu dozvolu
koristiti u skladu s njezinom namjenom i ne smije je ustupiti drugom
prijevozniku, odnosno korisniku.

(2) Dodijeljene strane dozvole prijevoznik može
koristiti samo za vozila za koje ima izvode licencija za međunarodni prijevoz
tereta.

(3) Za vrijeme obavljanja međunarodnog
prijevoza, strana se dozvola mora nalaziti u vozilu.

(4) Dozvola mora biti pravilno i točno popunjena
i ne smiju se mijenjati podaci uneseni u dozvolu.

II. POSTUPAK I NAČIN
RASPODJELE DOZVOLA

Članak 7.

(1) Raspodjela dozvola obavlja se na temelju pisanog
zahtjeva prijevoznika.

(2) Zahtjev za dobivanje kritičnih, vremenskih i
CEMT-dozvola, za sljedeću godinu prijevoznik podnosi Ministarstvu u razdoblju
1.–15. listopada tekuće godine.

(3) Zahtjev za dobivanje nekritičnih dozvola,
prijevoznik podnosi komorama, sukladno potrebama tijekom cijele godine.

(4) Zahtjev za izdavanjem kritičnih, vremenskih
i CEMT-dozvola mora sadržavati: naziv prijevoznika, matični broj, statistički
broj djelatnosti, ime i prezime odgovorne osobe, broj licencije, popis vozila kojima
se obavlja međunarodni prijevoz, popis zaposlenih vozača, izvješće o korištenju
dozvola u prethodnoj, odnosno tekućoj godini te broj dozvola koje traži. Uz
zahtjev za izdavanjem dozvola prijevoznik dostavlja i potvrdu nadležne Porezne
uprave o plaćenim obvezama iz članka 77. Zakona o prijevozu u cestovnom
prometu, ne stariju od 30 dana.

(5) Zahtjev za izdavanjem nekritičnih dozvola
mora sadržavati: naziv prijevoznika, broj licencije, naziv i broj dozvola koje
traži. Uz zahtjev za izdavanjem dozvola prijevoznik dostavlja i potvrdu nad­ležne Porezne uprave o plaćenim obvezama iz članka 77.
Zakona o prijevozu u cestovnom prometu, ne stariju od 30 dana.

(6) Podaci o raspodjeli svih stranih dozvola
objavljuju se svakih šest mjeseci na oglasnoj ploči i web stranicama
Ministarstva.

Članak 8.

(1) Vremenske i CEMT dozvole preuzimaju se na
početku godine, najkasnije do 15. siječnja, a pojedinačne dozvole za razdoblje
od dva mjeseca unaprijed.

(2) Pri preuzimanju novih pojedinačnih dozvola,
prijevoznik je dužan izvršiti povrat najmanje 80% dozvola iz prethodnog
dvomjesečnog razdoblja i 100% dozvola iz ranijih razdoblja.

(3) Uz svaku vraćenu dozvolu prijevoznik je
dužan priložiti CMR teretni list, za svaku vožnju.

III. MJERILA ZA
RASPODJELU DOZVOLA

Članak 9.

Osnovna mjerila za raspodjelu stranih dozvola
su:

1. Broj vozila registriranih za obavljanje
prijevoza u međunarodnom cestovnom prometu za koje prijevoznik posjeduje važeće
izvode licencije;

2. Kvaliteta voznog parka prema tehničkim
zahtjevima razvrstanim u Euro 0, Euro 1, Euro 2, Euro 3, Euro 4;

3. Broj zaposlenih vozača;

4. Broj ispravno upotrijebljenih i vraćenih
dozvola u razdoblju od 1. listopada prethodne, do 30. rujna tekuće godine;

5. Visina ostvarenog godišnjeg prometa po
vozilu;

6. Broj izrečenih kaznenih mjera sukladno
odredbama Zakona o prijevozu u cestovnom prometu.

Članak 10.

(1) Vremenske dozvole izdaju se prema mjerilima
iz članka 9. točke 1., 2., 3,. 5., i 6. ovoga Pravilnika, i broju pravilno iskorištenih
i vraćenih pojedinačnih dozvola države za koju se traži vremenska dozvola ili
broju obavljenih vožnji u prethodnom razdoblju na temelju vremenske dozvole te
države.

(2) Pripadajući broj vremenskih dozvola utvrdit
će se prema broju raspoloživih vremenskih dozvola i podnesenih zahtjeva.

Članak 11.

Dodatna mjerila za raspodjelu dozvola su:

– obavljanje prijevoza tereta u izvozu iz
Republike Hrvatske,

– za teretno vozilo bez priključnog vozila do 12
tona nosivosti ne izdaju se kritične, vremenske i CEMT dozvole.

Članak 12.

(1) Za utvrđivanje pripadajućeg broja kritičnih
dozvola po prijevozniku, obavlja se bodovanje prema mjerilima iz članka 9.
ovoga Pravilnika, na sljedeći način:

1. Po pravilno iskorištenoj i vraćenoj
dozvoli    20 bodova;

2. Za svako vozilo registrirano za obavljanje

prijevoza u međunarodnom cestovnom
prometu           2 boda;

3. Prema kvaliteti voznog parka prema tehničkim
zahtjevima

– Euro
0                                                                       1 bod,

– Euro
1                                                                      3 boda,

– Euro
2                                                                10 bodova,

– Euro
3                                                                15 bodova,

– Euro
4                                                                20 bodova;

4. Po zaposlenom
vozaču                                         5 bodova;

5. Po izrečenoj kaznenoj
mjeri                                     (–
100)

6. Prema ostvarenom
godišnjem prometu po vozilu:

– više od 500.000
kuna                                         20 bodova,

– 400.001 – 500.000
kuna
10 bodova,

– 300.001 – 400.000
kuna                                      5
bodova,

– do 300.000
kuna                                                  0
bodova.

(2) Pripadajući broj dozvola za pojedinog
prijevoznika utvrđuje se prema ukupnom broju bodova tog prijevoznika u odnosu
na ukupan broj bodova svih prijevoznika koji su u propisanom roku podnijeli
zahtjeve, te raspoloživog broja kritičnih dozvola.

Članak 13.

(1) Mjerila za raspodjelu CEMT dozvola su
sljedeća:

1. Najmanje pet »zelenija
i sigurnija« (Euro 2) ili »sigurna« (Euro 3) teretna motorna vozila za jednu
CEMT dozvolu koja vrijedi na teritoriju Austrije, a ne vrijedi na teritoriju
Italije,

2. Najmanje dva »zelenija
i sigurnija« (Euro 2) ili »sigurna« (Euro 3) teretna motorna vozila za jednu
CEMT dozvolu koja vrijedi na teritoriju Italije, a ne vrijedi na teritoriju
Austrije;

3. Najmanje jedno »zelenije
i sigurnije« (Euro 2) ili »sigurno« (Euro 3) teretno motorno vozilo za jednu
CEMT dozvolu koja ne vrijedi na teritoriju Austrije i Italije.

4. Da najmanje dvije godine posjeduje licenciju
za obavljanje međunarodnog prijevoza tereta.

(2) Za svaku izdanu CEMT dozvolu umanjuje se
broj vozila s kojima prijevoznik raspolaže, sukladno točki 1., 2. i 3. ovoga
članka. Prilikom raspodjele oduzetih dozvola prijevoznicima koji posjeduju CEMT
dozvole oduzima se broj vozila sukladno točkama 1., 2. i 3. ovog članka.

(3) Pored mjerila iz stavka 1. ovoga članka za
dobivanje CEMT dozvole primijenit će se i mjerila iz članka 9. točke 3., 5. i
6. ovoga Pravilnika.

(4) Prednost pri dobivanju CEMT dozvole ima
prijevoznik koji je uspješno koristio CEMT dozvole u prethodnom razdoblju.

Članak 14.

(1) Korištenje dodijeljenih CEMT dozvola, u
određenom razdoblju, prati se na sljedeći način:

– broj vožnji za i iz trećih država,

– broj prijeđenih kilometara pod teretom.

(2) Prema podacima iz dnevnika vožnje o
korištenju CEMT dozvola formira se rang lista korištenja za svakog prijevoznika
i za svaku vrstu CEMT dozvole posebno.

(3) U slučaju da je prijevozniku dodijeljena
CEMT dozvola zamijenjena, broj obavljenih vožnji prethodne i nove dozvole se
zbraja.

(4) Prijevoznici koji se prema broju obavljenih
vožnji ili prema broju prijeđenih kilometara pod teretom uvrste na kraj rang
liste korištenja, oduzima se CEMT dozvola.

IV. POVJERENSTVO ZA
RASPODJELU DOZVOLA

Članak 15.

(1) Ministar mora, turizma, prometa i razvitka
imenuje Povjerenstvo za raspodjelu kritičnih i CEMT dozvola, (u daljnjem
tekstu: Povjerenstvo).

(2) Povjerenstvo na temelju podnesenih zahtjeva
i mjerila iz ovog Pravilnika utvrđuje pripadajući godišnji kontingent kritičnih
i CEMT dozvola za sljedeću godinu, za svakog prijevoznika pojedinačno.

V. ODUZIMANJE I
ZLOUPORABA DOZVOLA

Članak 16.

(1) CEMT dozvola može biti povučena ili oduzeta
u sljedećim slučajevima:

– prestanka važenja licencije za obavljanje
međunarodnog prijevoza tereta,

– ozbiljnih i ponovljenih počinjenja prekršaja o
korištenju CEMT dozvola i propisa koji se odnose na vrijeme upravljanja i
odmore vozača,

– nedovoljnog korištenja,

– ukoliko dodijeljenu dozvolu ne preuzme u
propisanom roku.

(2) Prijevoznik kojemu je ukradena, izgubljena
ili uništena CEMT dozvola, poništenje iste mora objaviti u »Narodnim novinama«.
Nakon primitka potvrde o objavi u »Narodnim novinama«, a Ministarstvo će
prijevozniku izdati zamjensku CEMT dozvolu te o tome izvijestiti Tajništvo
CEMT-a.

Članak 17.

(1) Prijevoznik je zlouporabio dozvolu ako:

1. Dozvolu ne popuni pravilno i točno ili vrši
bilo kakve izmjene podataka unesenih u dozvolu;

2. Dozvolu ne koristi u skladu s njezinom
namjenom ili ako je ustupi drugom korisniku;

3. Dozvolu ne vrati u roku propisanom člankom 8.
stavkom 2. ovoga Pravilnika;

4. Uz vraćenu dozvolu ne priloži CMR teretne
listove;

5. Ne vrati oduzetu vremensku dozvolu u roku
deset dana od dana primitka obavijesti o oduzimanju;

6. Ne vrati oduzetu CEMT dozvolu u roku deset
dana od dana primitka obavijesti o oduzimanju.

(2) Prijevozniku koji je izvršio zlouporabu iz
točke 1. i 4. stavka 1. ovoga članka, neće se izdati one dozvole za koje je
zlouporaba utvrđena u trajanju od jednog mjeseca, a u ponovljenom slučaju,
dozvole se neće izdati dva mjeseca.

(3) Prijevozniku koji je izvršio zlouporabu
dozvole iz točke 2. i 3. stavka 1. ovoga članka, neće se izdati one dozvole za
koje je zlouporaba dokazana u trajanju od dva mjeseca, a u ponovljenom slučaju,
dozvole se neće izdati šest mjeseci.

(4) Prijevoznik koji je izvršio zlouporabu iz
točke 5. stavka 1. ovoga članka gubi pravo na dobivanje vremenske dozvole za
sljedeću godinu.

(5) Prijevoznik koji je izvršio zlouporabu iz
točke 6. stavka 1. ovoga članka gubi pravo na dobivanje CEMT dozvole za
sljedeću godinu.

VI. PRIJELAZNE I ZAVRŠNE
ODREDBE

Članak 18.

Ministarstvo mora, turizma, prometa i razvitka
donosi odluku o mjerama iz članka 17. ovoga Pravilnika.

Članak 19.

Stupanjem na snagu ovoga Pravilnika, prestaje
važiti Pravilnik o raspodjeli dozvola za međunarodni prijevoz tereta (»Narodne
novine« 152/02, 178/03 i 143/04).

Članak 20.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/05-02/64

Urbroj: 530-07-05-05

Zagreb, 12. rujna 2005.

Ministar

**Božidar Kalmeta**, v. r.

Pravilnik, NN 118/2005-2163